Keskustan puheenjohtaja tekisi Suomesta ja Euroopasta kyberomavaraisen.

Keskustan puheenjohtaja, valtiovarainministeri Katri Kulmunin mielestä Suomesta ja Euroopasta pitää rakentaa kyberomavarainen alue.

– Tällä tavoin teemme maanosastamme vähemmän haavoittuvan ja vähennämme riippuvaisuutta muutamasta yrityksestä, hahmotteli Suomen ja Euroopan kybertulevaisuutta Helsingissä pitämässään ulko- ja turvallisuuspoliittisessa puheessa maanantaina.

– Käytännössä kyberomavaraisuus tarkoittaa esimerkiksi eurooppalaista käyttöjärjestelmää ja www-selainta. EU voisi toimia myös varmenteiden myöntäjänä, ehdottaa Kulmuni.

Hänen mukaansa ennen varauduttiin huonompiin aikoihin laittamalla potut kellariin.

– Nyt uudessa maailmassa, jossa tieto liikkuu verkoissa ja kanssakäyminen tapahtuu tietoverkoissa, on varauduttava uudella tavalla, rakennettava kyberomavaraisuutta. EU:n ja jäsenvaltioiden on lähdettävä rakentamaan kokonaisuutta yhdessä omien yritystemme kanssa. Parhaimmillaan luomme uusia liiketoimintamahdollisuuksia, jotka parantavat kokonaisturvallisuuttamme, jatkaa Kulmuni.

Kansallisvaltiot ovat Kulmunin mukaan tilanteessa, jossa globaalien suuryritysten toiminta ja riippuvuutemme niistä ovat ajamassa olemassa olevan lainsäädännön ohi. Meille on syntynyt uusi maailma, jonka pelisääntöjä ollaan vasta luomassa.

– Tietoverkkojen ja tietojen hallinnan kautta tapahtuva vihamielinen vaikuttaminen on suuri uhka. Se saattaa ulottua perustarpeiden, kuten energian saannin tai maksuliikenteen häiriöihin. Tietoverkkojen häiriöt voivat lamauttaa palveluja ja suorituksia, joita kansalaisten ja viranomaisten välillä pitäisi päivittäin tapahtua häiriöttä, Kulmuni sanoi.